Document ID: 32009R0397

32009R0397
L 126/3
SLUŽBENI LIST EUROPSKE UNIJE
06.05.2009.
UREDBA (EZ) br. 397/2009 EUROPSKOG PARLAMENTA I VIJEĆA
od 6. svibnja 2009.
o izmjeni Uredbe (EZ) br. 1080/2006 o Europskom fondu za regionalni razvoj vezano za prihvatljivost ulaganja u stambene jedinice u segmentu energetske učinkovitosti i obnovljive energije
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 162.,
uzimajući u obzir prijedlog Komisije,
uzimajući u obzir mišljenje Europskoga gospodarskog i socijalnog odbora (1),
nakon savjetovanja s Odborom regija,
u skladu s postupkom predviđenim u članku 251. Ugovora (2),
budući da:
(1)
S ciljem jačanja dugoročnog potencijala Europe za održivim razvojem, Komisija je 26. studenoga 2008. donijela Komunikaciju o Europskom planu za gospodarski oporavak koji se bavi važnošću ulaganja u poboljšanje energetske učinkovitosti zgrada, uključujući u stambenom sektoru.
(2)
Europski fond za regionalni razvoj (EFRR) podržava intervencije u stambenom sektoru, uključujući u energetsku učinkovitost, samo u državama članicama koje su pristupile Europskoj uniji dana 1. svibnja 2004. ili nakon toga, kada su ispunjeni uvjeti određeni člankom 7. stavkom 2. Uredbe (EZ) br. 1080/2006 Europskog parlamenta i Vijeća (3). Takvu potporu ulaganjima u energetsku učinkovitost i obnovljivu energiju u stambenom sektoru treba učiniti dostupnom svim državama članicama.
(3)
Trebalo bi poduprijeti ona ulaganja koja se odvijaju u okviru javnih sustava u skladu s ciljevima Direktive 2006/32/EZ Europskog parlamenta i Vijeća od 5. travnja 2006. o energetskoj učinkovitosti u krajnjoj potrošnji i energetskim uslugama (4).
(4)
Kako bi se osiguralo postizanje ciljeva kohezijske politike kako su određeni u članku 158. Ugovora, intervencije bi trebale podržavati socijalnu koheziju.
(5)
Europski revizorski sud u svojem godišnjem izvješću za 2007. preporučio je da zakonodavna tijela i Komisija budu spremni ponovno razmotriti strukturu budućih programa izdataka tako da se u obzir uzme pojednostavljenje osnovice za izračun prihvatljivih troškova i veće korištenje paušalnih plaćanja ili plaćanja prema utvrđenim tarifama umjesto naknade „stvarnih troškova”.
(6)
Kako bi se osiguralo potrebno pojednostavljenje upravljanja, administracije i kontrole operacija koje primaju bespovratna sredstva iz ERFF-a, osobito ona povezana sa sustavom naknade na temelju rezultata, primjereno je dodati tri dodana oblika prihvatljivih troškova, i to indirektne troškove, paušalne iznose i troškove prema standardnim skalama utvrđenih jediničnih troškova.
(7)
Kako bi se osigurala pravna sigurnost u odnosu na prihvatljivost izdataka, ti dodatni oblici prihvatljivih troškova trebali bi se primjenjivati na sva bespovratna sredstva koja se dodjeljuju iz EFRR-a. Stoga je potrebna retroaktivna primjena s učinkom od 1. kolovoza 2006. godine, što je datum stupanja na snagu Uredbe (EZ) br. 1080/2006.
(8)
Uredbu (EZ) br. 1080/2006 trebala bi se stoga na odgovarajući način izmijeniti,
DONIJELI SU OVU UREDBU:
Članak 1.
Članak 7. Uredbe (EZ) br. 1080/2006 mijenja se kako slijedi:
1.
umeće se sljedeći stavak:
„1.a U svakoj državi članici izdaci za poboljšanja energetske učinkovitosti i korištenje obnovljive energije u postojećim stambenim jedinicama prihvatljiva su do iznosa od 4 % od ukupne alokacije za EFRR.
Države članice utvrđuju kategorije prihvatljivih stambenih jedinica u nacionalnim propisima, u skladu s člankom 56. stavkom 4. Uredbe (EZ) br. 1083/2006, kako bi poduprle socijalnu koheziju.”;
2.
uvodna rečenica u stavku 2. zamjenjuje se sljedećim:
„2. Izdaci za stambene jedinice, osim za energetsku učinkovitost i korištenje obnovljive energije kako je utvrđeno u stavku 1.a, prihvatljivi su samo u onim državama članicama koje su pristupile Europskoj uniji dana 1. svibnja 2004. ili nakon toga, u slučajevima kad su ispunjeni sljedeći uvjeti:”;
3.
dodaje se sljedeći stavak:
„4. U slučaju bespovratnih sredstava, sljedeći troškovi su izdaci koji ispunjavaju uvjete za doprinos iz EFRR-a, uz uvjet da su nastali u skladu s nacionalnim propisima, uključujući računovodstvena pravila, i pod sljedećim posebnim uvjetima:
i.
indirektni troškovi, prijavljeni na temelju utvrđenih tarifa, u iznosu do 20 % direktnih troškova neke operacije;
ii.
troškovi prema utvrđenim tarifama izračunani primjenom standardnih skala za jedinične troškove koje utvrđuju države članice;
iii.
paušalni iznosi za pokrivanje svih ili dijela troškova neke operacije.
Mogućnosti iz točaka i., ii. i iii. mogu se kombinirati samo kada svaka od njih pokriva različitu kategoriju prihvatljivih troškova ili kada se koriste za različite projekte u sklopu iste operacije.
Troškovi iz točaka i., ii. i iii. utvrđuju se unaprijed na temelju pravednog, pravičnog i provjerljivog izračuna.
Paušalni iznos iz točke iii. ne smije prijeći 50 000 EUR.”.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Međutim članak 1. stavak 3. primjenjuje se s učinkom od 1. kolovoza 2006.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 6. svibnja 2009.

Labels: 15
19